Diari Oficial de la Generalitat Valenciana


Sumari del DOGV 7492, del 25-03-2015 (2015/2642)

RESOLUCIÓ de 10 de març de 2015, del conseller de Presidència i Agricultura, Pesca, Alimentació i Aigua, per la qual s'establixen per a l'any 2015 els terminis de tramitació de sol·licituds del Registre Vitícola de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7492

Data del DOGV
:   25-03-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/2642


Data del document
:   10-03-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 10 de març de 2015, del conseller de Presidència i Agricultura, Pesca, Alimentació i Aigua, per la qual s'establixen per a l'any 2015 els terminis de tramitació de sol·licituds del Registre Vitícola de la Comunitat Valenciana. [2015/2642]  
El Reglament (UE) 1308/2013, del Parlament Europeu i del Consell, de 17 de desembre de 2013, pel qual es crea l'organització comuna de mercats dels productes agraris i pel qual es deroguen els reglaments (CEE) núm. 922/72, (CEE) núm. 234/79, núm. 1037/2001 i (CE) núm. 1234/2007, regula en el capítol III el règim d'autoritzacions per a plantacions de vinya que serà aplicable a partir de l'1 de gener de 2016.  
  
Així, en virtut del que disposen els articles 61, 62 i 230 del Reglament (UE) 1308/2013, a partir de l'1 de gener de 2016 només poden fer-se plantacions sustentades per autoritzacions obtingudes de conformitat amb els articles 64, 66 i 68 del reglament mencionat.  
Amb este nou reglament, el règim de concessió de drets desapareix i deixa pas a un règim d'autoritzacions, i en l'article 68 regula un règim transitori per mitjà del qual els drets de plantació concedits de conformitat amb els articles 85 nonies, 85 decies o 85 duodecies del Reglament (CE) núm. 1234/2007, de 22 d'octubre, de 2007, pel qual es crea una organització comuna de mercats agrícoles i s'establixen disposicions específiques per a determinats productes agrícoles (reglament únic per a les OCM), poden convertir-se en autoritzacions, sempre que no hagen sigut utilitzats prèviament i siguen encara vàlids en eixa data.  
  
Per això, vist l'abast general i l'aplicació directa dels reglaments comunitaris, i atés que la tramitació i concessió dels drets ha d'estar acabada el 31 de desembre de 2015, resulta convenient, a fi de poder atendre en termini totes les peticions existents i facilitar la gestió i l'adaptació de les explotacions al nou règim, adaptar amb caràcter exclusiu per a l'exercici 2015 els terminis de tramitació de sol·licituds del Registre Vitícola de la Comunitat Valenciana previstos en l'article 13 del Decret 145/2014, de 5 de setembre, del Consell, pel qual es regula el Registre Vitícola i les declaracions obligatòries en el sector vitícola de la Comunitat Valenciana, i, en conseqüència, limitar per a l'any actual el termini de noves sol·licituds d'arrancada a la campanya 2014-2015. Pels mateixos motius, ha d'adequar-se el termini de presentació de les sol·licituds de drets de nova plantació de superfícies destinades a plantacions en el marc de mesures d'expropiació per causa d'utilitat pública, cultius de vinyes mares d'empelts o per a experimentació.  
  
De la mateixa manera, i tenint en compte que el nou règim d'autoritzacions establit en el Reglament (UE) 1308/2013, del Parlament Europeu i del Consell, de 17 de desembre de 2013, no permet les transferències de drets de replantació de vinya, es limiten estes sol·licituds a la campanya 2014-2015, última aplicable.  
Així mateix, i pel que fa a les transferències de drets d'una altra comunitat autònoma a la Comunitat Valenciana i a la sol·licitud de certificats per a transferències de drets a una altra comunitat autònoma, és procedent harmonitzar els terminis de sol·licitud al que preveu la normativa estatal aplicable.  
Atés que, a partir de l'1 de gener de 2016, no poden efectuar-se plantacions sustentades per drets, pels motius ja exposats, es limita el termini de presentació de sol·licituds de plantació.  
Finalment, quant a les sol·licituds d'actualització de dades que hi ha en el Registre Vitícola, és procedent mantindre els terminis de sol·licitud.  
Per tot això, després de la consulta prèvia del sector afectat, en virtut de les competències atribuïdes pel Decret 89/2014, de 13 de juny, del Consell, pel qual aprova el Reglament Orgànic i Funcional de la Presidència i de la Conselleria de Presidència i d'Agricultura, Pesca, Alimentació i Aigua, i fent ús de les facultats concedides per la disposició final primera del Decret 145/2014, de 5 de setembre, del Consell, resolc:  
  
  
Primer. Terminis de tramitació de sol·licituds del Registre Vitícola en 2015  
1. Els terminis de tramitació de sol·licituds del Registre Vitícola de la Comunitat Valenciana previstos en l'article 13 del Decret 145/2014, de 5 de setembre, del Consell, pel qual es regula el Registre Vitícola i les declaracions obligatòries en el sector vitícola de la Comunitat Valenciana durant 2015, seran els següents:  
a) Inscripció o actualització de dades que hi ha en el Registre Vitícola:  
- Termini de sol·licitud, entre el 2 de gener i el 30 de juny de 2015.  
b) Autorització d'arrancada de vinya per a obtindre dret de replantació:  
- El termini de sol·licitud acaba el 31 de juliol de 2015.  
- Les autoritzacions de les sol·licituds d'arrancada amb dret a replantació tindran validesa fins al 31 d'octubre de 2015. El viticultor haurà de fer l'arrancada i comunicar-ho abans de la data esmentada.  
- El termini de resolució de concessió del dret de replantació serà de sis mesos des de la comunicació d'arrancada per part del viticultor i, en tot cas, abans del 31 de desembre de 2015.  
c) Autorització de replantació o substitució de vinyes de vinificació, a fi d'obtindre el permís de plantació corresponent:  
- El termini de sol·licitud acaba el 15 de maig de 2015.  
- Els permisos de plantació corresponents tindran validesa fins al 31 de desembre de 2015. El viticultor haurà de fer la plantació i comunicar-ho abans de la data esmentada.  
d) Transferències de drets de replantació dins de la Comunitat Valenciana:  
- El termini de sol·licitud acaba el 31 de juliol de 2015.  
- El termini de resolució serà de sis mesos des de la data de registre de la sol·licitud i, en tot cas, abans del 31 de desembre de 2015.  
e) Transferències de drets d'una altra comunitat autònoma a la Comunitat Valenciana.  
- El termini de sol·licitud acaba l'1 de juny de 2015.  
f) Sol·licitud de certificats per a transferències de drets a una altra comunitat autònoma.  
- El termini de sol·licitud acaba el 31 de març de 2015.  
g) Sol·licitud de drets de nova plantació, per a experimentació vitícola, cultiu de vinyes mares d'empelts i superfícies destinades a plantacions en el marc de mesures de concentració parcel·lària o mesures d'expropiació per causa d'utilitat pública:  
- El termini de sol·licitud acaba el 31 de març de 2015.  
  
Segon. Efectes  
Esta resolució produirà efectes des de l'endemà de la publicació en el Diari Oficial de la Comunitat Valenciana.  
  
Contra esta resolució, que posa fi a la via administrativa, podrà interposar-se un recurs potestatiu de reposició, en el termini d'un mes, davant del mateix òrgan que va dictar l'acte, a comptar des de l'endemà de la publicació d'esta resolució en el Diari Oficial de la Comunitat Valenciana, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, dins del termini de dos mesos, comptats des de l'endemà de la publicació d'esta resolució en el Diari Oficial de la Comunitat Valenciana, d'acord amb el que s'establix en l'article 109 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa.  
  
València, 10 de març de 2015.- El conseller de Presidència, i Agricultura, Pesca, Alimentació i Aigua: José Císcar Bolufer.